**শামসুন নাহার ইফ্‌ফাত আরা**, (জন্ম ১৯শে জানুয়ারী, ১৯৩৯ ― মৃত্যু ১৪ই আগস্ট ২০২১), যিনি **ইফ্‌ফাত আরা** নামে পরিচিত, একই সাথে লেখক, সমাজকর্মী ও বাংলা সাহিত্যের অন্যতম সংগঠক। তার সাহিত্যিক জীবনের শুরু হয়েছিল ১৯৫০-এর শেষের দিকে দেশের অন্যতম প্রসিদ্ধ পত্রিকাগুলিতে ছোটগল্প প্রকাশের মধ্য দিয়ে। দৈনিক আজাদ তাদের মধ্যে অন্যতম। তিনি সাহিত্য সাময়িকী দ্বিতীয় চিন্তার প্রতিষ্ঠাতা ও সম্পাদক। তাকে ময়মনসিংহের প্রথম নারী উদ্যোক্তা হিসাবে গণ্য করা হতো।

প্রারম্ভিক জীবন
---------------

ইফ্‌ফাত আরা কিশোরগঞ্জ শহরে ১৯৩৯ সালে জন্মগ্রহণ করেন, যদিও জীবনের অধিকাংশ সময় ময়মনসিংহে বসবাস করেছেন। তার পিতার নাম মৌলভী কাজী আবদুল হাকিম এবং মাতা হাফিজা খানম। প্রাতিষ্ঠানিক শিক্ষার জন্যে ছোটবেলা থেকেই তাকে সংগ্রাম করে চলতে হয়েছে। কোরআন শরীফ পাঠ শিক্ষা নেবার জন্যে নিজ বাসগৃহে আরবি ভাষা থেকেই তার শিক্ষা জীবন শুরু। তিনি ময়মনসিংহ শহরের মুসলিম গার্লস হাই স্কুলে থেকে প্রাথমিক শিক্ষা গ্রহণ করেন এবং তাকে বিদ্যালয় থেকে প্রত্যাহার করে নেওয়া হয় কারণ তৎকালীন সময়ে মেয়েদের উচ্চ শিক্ষাকে অপ্রয়োজনীয় হিসাবে দেখা হতো ।

পরবর্তীকালে ইফ্‌ফাত আরা বিদ্যাময়ী গার্লস হাই স্কুলে ভর্তি হন। তার মাধ্যমিক শিক্ষা শেষ হবার আগেই বিবাহ বন্ধনে আবদ্ধ হন। পরবর্তীতে তৎকালীন মেট্রিক (এস এস সি এর সমমান) পরীক্ষায় অংশগ্রহণ করেন এবং উচ্চ মাধ্যমিক পরীক্ষায় উত্তীর্ণ হন মুমিনুন্নিসা সরকারি মহিলা কলেজ থেকে। একই প্রতিষ্ঠান থেকে তিনি ১৯৬৬ সালে স্মাতক ডিগ্রি লাভ করে ময়মনসিংহ মহিলা শিক্ষক প্রশিক্ষণ মহাবিদ্যালয় হতে ১৯৬৯ সালে বি এড (ব্যচেলর অব এডুকেশন) সম্পূর্ণ করেন। পরবর্তীতে ১৯৭৯ সালে আনন্দমোহন কলেজ থেকে বাংলা ভাষা ও সাহিত্যে এম এ (মাষ্টার্স ইন আর্টস) ডিগ্রি অর্জন করেন।

কর্মজীবন
--------

ইফ্‌ফাত আরা ১৯৬৮ সালে নাসিরাবাদ বালিকা বিদ্যালয়ে সহকারী শিক্ষিকা হিসাবে যোগদান করেন এবং একই প্রতিষ্ঠান থেকে ১৯৭২ সালে প্রধান শিক্ষিকা হিসাবে অবসর গ্রহণ করেন। পরবর্তীতে ময়মনসিংহ থেকে সাপ্তাহিক বাংলার দর্পন-এর মহিলা পাতার সম্পাদিকা হিসাবে দায়িত্ব গ্রহণ করেন। ১৯৭৩ সালে একই প্রকাশনা যখন মাসিক চন্দ্রাকাশ নামীয় মহিলা পত্রিকা প্রকাশের উদ্দোগ নেয় তাকে সেখানে প্রধান সম্পাদক হিসাবে দায়িত্ব দেওয়া হয়। চন্দ্রকাশে তিনি ১৯৭৯ সাল পর্যন্ত সক্রিয় ছিলেন। ১৯৮৫ সালের শেষভাগে তিনি মূদ্রণ ও প্রকাশনা ব্যবসায়ে বিনিয়োগের সিদ্ধান্ত নেন। ছাপাখানার নাম রাখা হয় দেশ মূদ্রণ। কিছু দিন শহরের গোলপুকুর এলাকার ভাড়াকরা প্রাঙ্গনে ব্যবসায় পরিচালনার পর তিনি স্বগৃহের ফাঁকা জায়গায় দেশ মূদ্রণ স্থানান্তর করেন। ২০০০ পর্যন্ত এটিই ছিল তার আয়ের প্রধান উৎস।

### নারী আন্দোলন

ময়মনসিংহে নারী আন্দোলনের অন্যতম প্রধান রূপকার ইফ্‌ফাত আরা[]। ১৯৬০ সাল থেকে তিনি তৎপর। বলা হয়েছে যে তিনি নারী স্বাধীনতার একজন আদর্শস্থানীয় নারীব্যক্তিত্ব। ১৯৬৬ সালে তিনি ``অল পাকিস্তান ওমেনস এ্যসোসিয়েশনস``-এর সদস্যপদ প্রাপ্তির পর থেকে সামাজিক উন্নয়নমূলক কর্মকান্ডে আরো সক্রিয় হয়ে উঠেন। ১৯৭১ সালের শেষভাগে বাংলাদেশের জন্মলগ্নেই তিনি সমমনা কয়েকজনের সাথে মিলিত হন যাদের মধ্যে লেখিকা হেলেনা খান, সুফিয়া করিম, রাজনীতিবিদ মরিয়ম হাসিমুদ্দিন উল্লেখযোগ্য এবং জাতীয় মহিলা সমিতি গঠনের উদ্যোগ নেন। তার হাত ধরেই জাতীয় মহিলা সংস্থা-এর ময়মনসিংহ অধ্যায়ের সূচনা হয় যা পরবর্তীতে সরকারী পৃষ্ঠপোষকতা পায়। ময়মনসিংহ শহরে ১৯৮৮ সালে উদয়ন উচ্চ মাধ্যমিক বিদ্যালয় প্রতিষ্ঠায় ও এর ক্রমিক সম্প্রসারণে তিনি প্রধান ভূমিকা পালন করেন।

প্রকাশনা
--------

ইফ্‌ফাত আরার নিজ নামে নয়টি বই প্রকাশ হয়েছে, সেগুলি উপন্যাস, ছোটগল্প সমগ্র ও শিশুদের জন্যে সাধারণ জ্ঞান ও প্রবন্ধ। তিনি বাংলাদেশের জনপ্রিয় কবিতা নামে একটি কাব্যসংকলন সম্পাদনা করেন যেখনে মধূসুদন দত্ত ও রবীন্দ্রনাথ ঠাকুর সহ বিংশ শতাব্দীর আধুনিক বাঙ্গালী কবিদের প্রতিনিধিস্থানীয় বাংলা কবিতার সংকলন করা হয়। মাধ্যমিক শিক্ষার্থীদের জন্যে তার সাধারণ জ্ঞান বিষয়ক বই *শোনা আছে জানা নাই* এক অনবদ্য অবদান ১৯৯০ হতে নিয়মিত এর হালনাগাদ সংস্করণ প্রকাশ হচ্ছে এবং বিভিন্ন ক্ষেত্রে তথ্যসূত্র হিসাবে ব্যবহৃত হয়। ২০০০ সালে তার উপন্যাস *সুখ যখন শেষ বেলায়* প্রকাশিত হয়। বর্তমানে তিনি কিশোরদের জন্যে ছোট গল্পসমগ্র এর কাজ করছেন।

### দ্বিতীয় চিন্তা প্রকাশনা

১৯৮৬ সালে নিজ বাসগৃহে একখানা ছাপাখানা মেশিন বসান এবং *চিন্তা* নামে মাসিক সাহিত্য বিষয়ক পত্রিকা প্রকাশ করেন পরবর্তীতে ১৯৮৮ সালে পত্রিকাটি দ্বিতীয় চিন্তা নামে পরিবর্তিত হয়। এ নামেই পত্রিকাটির জন্য সরকারী ডিক্লারেশন নেয়া হয় যার নম্বর ঢাকা-১২৩৬। দ্রুত তার গৃহ সেনবাড়ী রোডের **ইফফাত ম্যানসন** যা কি-না পত্রিকাটি প্রকাশস্থল হময়মনসিংহ এর সাহিত্যচর্চার কেন্দ্রস্থল হয়ে উঠে। ১৯৯৯ সালের কবি জীবনানন্দ দাশ এর জন্মশতবার্ষিকী উপলক্ষে দ্বিতীয় চিন্তা এক বিশেষ সংখ্যা প্রকাশ করে যা সৃজনশীল পরিকল্পনা, উচ্চমানের সম্পাদনা ও সংকলন এর অসামান্য নিদর্শন।] দ্বিতীয় চিন্তায় স্থানীয় লেখক ও সাহিত্যিক ছাড়াও অনেক প্রসিদ্ধ সাহিত্যিকের নিবন্ধ ও কবিতা ছাপা হয়।

ব্যক্তিগত জীবন
--------------

ইফ্‌ফাত আরা ১৯৫৫ সালে আইনজীবী ও রাজনীতিবিদ আবদুল লতিফ তালুকদারের সাথে বিবাহ বন্ধনে আবদ্ধ হন। শিক্ষার প্রতি আগ্রহ থেকে স্বামীর সহযোগীতায় বৈবাহিক জীবনের দশ বছর পরেও পুনরায় শিক্ষায় ফিরে আসেন এবং আনুষ্ঠানিক অধ্যয়নের মধ্য দিয়ে স্মাতক, বি.এড. ও স্মাতকোত্তর ‍ডিগ্রি লাভে সমর্থ হন। ব্যক্তিগত জীবনে এই দম্পতির দুই ছেলে এবং এক মেয়ে রয়েছে।

### মৃত্যু

প্রায় তিন বছর পারকিনসন্স সিনড্রোমে ভোগার পর ইফফাত আরা ১৪ আগস্ট ২০২১ রাত ১০.৪৮-এ চিকিৎসাধীন অবস্থায় ঢাকার এভারকেয়ার হাসপাতাল ঢাকা (কেবিন ৭৩০৪) শেষ নিঃশ্বাস ত্যাগ করেন। রাতেই তাঁকে ময়মনসিংহে নিয়ে যাওয়া হয় এবং জানাযার নামাজ শেষে পরদিন সকাল ৯টায় শহরের গুলকীবাড়ী কবরস্থানে দাফন করা হয়। মৃত্যুর কয়েক সপ্তাহ আগে তাঁর শরীরে কোভিড ভাইরাসের অস্তিত্ব পাওয়া গিয়েছিল।

তথ্যসূত্র
---------

1. 1 2  "একজন জীবনসফল মানুষের গল্প"। ২০২৩-১১-০৬ তারিখে মূল থেকে আর্কাইভ করা। সংগ্রহের তারিখ ২০২১-০৮-২৯।
2. 1 2 3  "ইফ্‌ফাত আরা - একজন মার্জিত লেখক" (ইংরেজি ভাষায়)। দ্যা ডেইলি ষ্টার। ৩ ফেব্রুয়ারি ২০০৭। Archived from the original on ১০ ফেব্রুয়ারি ২০০৭। সংগ্রহের তারিখ ৪ ডিসেম্বর ২০১৬। উদ্ধৃতি শৈলী রক্ষণাবেক্ষণ: বট: আসল-ইউআরএলের অবস্থা অজানা (link)
3. 1 2  ‘‘উন্নয়নের অঙ্গীকারে বাংলাদেশ‘‘, শাহানাজ রহমান কর্তৃক সম্পাদিত, ২য় সংস্করণ প্রকাশকাল ২০১৪, পৃ. ৯৭-৯৮।
4. ↑  জীবনশিল্পী ইফফাত আরা
5. ↑  *লেখক অভিধান*। ঢাকা: বাংলা একাডেমী। ১৯৯৯।
6. ↑  "ময়মনসিংহের পত্র-পত্রিকা"। ১৬ আগস্ট ২০২১ তারিখে মূল থেকে আর্কাইভ করা। সংগ্রহের তারিখ ১৬ আগস্ট ২০২১।
7. ↑  ১৫-৮-২০২১ ডেইলী স্টার প্রতিবেদন
8. ↑  "সাহিত্যের আড্ডা থেকে আবির্ভাব"। দৈনিক কালের কণ্ঠ। ৮ অক্টোবর ২০১৬। সংগ্রহের তারিখ ৮ ডিসেম্বর ২০১৬।
9. ↑  Writer Iffat Ara passes away
10. ↑  করোনায় মারা গেছেন কথাসাহিত্যিক ইফ্‌ফাত আরা